
Tudományfilozófiai trendek -- nagyléptékű evolúciós trendek

A 20. század utolsó negyede óta a szaktudományok filozófiái – különösképpen a biológiai filozófiája – a szélesebb értelemben vett tudományfilozófia leggyorsabb ütemben fejlődő területeivé váltak. Dolgozatomban először a tudományfilozófia két megközelítési módját különböztetem meg (amit Derek Turner ’top-down’ és ’bottom-up’ tudományfilozófiának nevez), utána pedig röviden szemügyre veszem, hogyan változott meg a paleobiológia a 70-es évektől. Felvázolok egy képet ennek az úgynevezett paradigmaváltásnak a természetéről és filozófiai relevanciájáról, valamint bemutatom fő elméletét, a megszakított egyensúlyt, és az ehhez kapcsolódó legfontosabb fogalmakat.
Hogy a makroevolúció vajon redukálható-e a mikroevolúcióra, egyike az evolúcióbiológia és a biológia filozófiája régóta tartó és fontos vitáinak. Az evolúció minimalista modelljei azt állítják, hogy a makroevolúció nem több a mikroevolúció ismétlődő köreinél. Tanulmányomban a minimalizmus két értelmezési lehetőségét veszem szemügyre – az egyik evolúciós modellek csoportjáról állít valamit, míg a másik magáról az evolúcióról – Kim Sterelny és Todd Grantham kurrens munkái alapján.
Azt állítom, hogy a megszakított egyensúlyi modell kompatibilis a minimalizmussal (a Sterelny-féle értelemben), de nem biztos, hogy elégséges indokot is szolgáltat egy minimális modell bővítésére. Közvetve célom a dolgozatommal az, hogy egy ilyen ’science-firts’ megközelítés létjogosultságát igazoljam, és illusztráljam ez ilyen – első ránézésre legalábbis – szigorúan tudományos kérdések filozófiai relevanciáját.
 



